En tilbudsavis bliver ikke mere miljøvenlig, bare fordi den er trykt i Danmark. Sådan lyder det nu fra den tyske trykkeri-gigant Eversfrank, der blandt andet trykker dagligvarekæden Lidls danske reklamer.

Tyskerne tager til genmæle, efter længere tids debat om tilbudsaviserne herhjemme. Debatten begyndte før jul, hvor dagligvarekoncernen Coop opfordrede til at forbyde de trykte tilbudsaviser af hensyn til miljøet.

Det fik senere de danske trykkeriers brancheorganisation til at afgive et miljøløfte: Tryk jeres tilbudsaviser indenfor den danske grænse, så garanterer vi verdens højeste miljø- og klimastandard.

Det er den garanti, som et af Tysklands største trykkerier nu betvivler.

- Det undrer os, at det bliver fremlagt som om, at Svanemærket produktion i Danmark automatisk er det mest miljøvenlige, siger Lorenz Callesen, ansvarlig for koncernens skandinaviske kunder.

Landets mest populære læsestof

Sagens kerne er tilbudsaviserne. Blandt nationens mest populære tryksager på papir: Husstandsomdelte reklamer med ugentlige tilbud på dagligvarer som kød, grøntsager og mælk.

Debatten tog for alvor fart, efter en rundspørge fra DR Nyheder viste, at et stort flertal af de største supermarkedskæder får trykt tilbudsaviser på udenlandske trykkerier.

Husstandsomdelte reklamer som dermed ikke er mærket med det skrappe, skandinaviske Svanemærke.